આપણે ત્યાં ક્રિકેટનો મહાક્રેઝ છે અને આપણા ક્રિકેટરો આપણા માટે ભગવાનથી ઓછા નથી હોતા. આથી કોઈ રેકોર્ડ કરવાથી આપણો કોઈ ક્રિકેટર ચૂકી જાય તો આપણને અંગતરીતે દુઃખ થતું હોય છે. પરંતુ રેકોર્ડ્સના શહેનશાહ એવા યુક્રેનના સર્ગેઈ બુબકા એવું કહે છે કે કોઇપણ ખેલાડી જ્યારે રેકોર્ડ બનાવે છે ત્યારે તે રેકોર્ડ એનો અંગત રેકોર્ડ નથી હોતો, એ રેકોર્ડ એ જે રમત રમતો હોય છે તેનો હોય છે. ટૂંકમાં ખેલાડી રમતા રમતા જે વિક્રમ બનાવે છે તે સીધી કે આડકતરી રીતે એ રમતને તે અર્પણ કરી દેતો હોય છે.